DAII คาดกำไรปีนี้มากกว่า 13 ลบ. จ่อบุ๊คกำไรพิเศษจากขายที่ดิน
DAII คาดกำไรปีนี้มากกว่า 13 ลบ. จ่อบุ๊คกำไรพิเศษจากขายที่ดิน
8 มิ.ย. 2559

นายธวัช มีประเสริฐสกุล กรรมการผู้จัดการ บริษัท ไดอิ กรุ๊ป จำกัด (มหาชน) หรือ DAII เปิดเผยว่า บริษัทคาดกำไรสุทธิปีนี้มากกว่าปีก่อนที่ 13 ล้านบาท แม้ว่าบริษัทปรับลดเป้าหมายรายได้ปีนี้ลงเหลือเติบโต 10% จากเดิมคาดว่าจะเติบโต 15% เนื่องจากสินค้าในหมวดวัสดุก่อสร้างมีแนวโน้มยอดขายจะปรับลดลง 10% จากปีก่อน หลังโครงการต่าง ๆ มีการชะลอออกไป ประกอบกับมีการแข่งขันด้านราคาค่อนข้างมาก
อย่างไรก็ตาม ในส่วนของธุรกิจบ้านสำเร็จรูปจะมีการเติบโตได้ราว 30% จากปีก่อน โดยปัจจุบันบริษัทฯมีงานในมือ (Backlog) ราว 150-180 ล้านบาท ซึ่งจะสามารถรับรู้เป็นรายได้ในปีนี้ราว 80% และบริษัทคาดว่ารายได้จากการจำหน่ายบ้านสำเร็จรูปจะปรับตัวเพิ่มขึ้นแตะ 500 ล้านบาทภายในปี 60
ขณะที่ล่าสุดที่ประชุมคณะกรรมการบริษัทมีมติให้ขายที่ดินจำนวน 2 แปลง คือ ที่ดิน 200 ตารางวาใน ต.อนุสาวรีย์ (กูบแดง) อ.บางเขน กทม.ในราคา 10.5 ล้านบาท และที่ดิน 5 ไร่ พร้อมสิ่งปลูกสร้างใน ต.มาบข่า อ.นิคมพัฒนา จ.ระยอง ในราคา 16.5 ล้านบาท ซึ่งจะมีกำไรจากการขายที่ดินดังกล่าวราว 3-4 ล้านบาทที่จะบันทึกเข้ามาในช่วงไตรมาส 3/59
ทั้งนี้ บริษัทยังเตรียมร่วมมือกับพันธมิตรเปิดสาขาในประเทศเวียดนาม เพื่อขายวัสดุก่อสร้างผ่านระบบออนไลน์ พร้อมทั้งเป็นโชว์รูมเพื่อขายบ้านสำเร็จรูปด้วย นอกจากนี้ บริษัทอยู่ระหว่างศึกษาแผนการลงทุนเพื่อขยายการลงทุนไปในประเทศพม่าและกัมพูชาเพิ่มเติม โดยบริษัทฯคาดว่าจะได้เห็นความชัดเจนในปี 60-61 เบื้องต้นบริษัทต้องการถือหุ้นในสัดส่วน 50:50